2. ลักษณะการประกอบธุรกิจ

2.1 การเปลี่ยนแปลงที่สำคัญของการประกอบธุรกิจที่ผ่านมา

ธนาคารก่อตั้งขึ้นในปี 2514 ในสถานะของบริษัทเงินทุนหลักทรัพย์ โดยนายเกียรติ วัธนเวคิน
และได้รับใบอนุญาตประกอบธุรกิจเงินทุนและหลักทรัพย์ครบทุกประเภทในปี 2516
ต่อมาหลังจากได้มีการจัดตั้งตลาดหลักทรัพย์แห่งประเทศไทยในปี 2519
และภาวะธุรกิจหลักทรัพย์ขยายตัวอย่างต่อเนื่องบริษัทจึงได้เข้าเป็นสมาชิกของตลาดหลักทรัพย์ฯ ในปี
2525 เป็นสมาชิกหมายเลข 19
ธุรกิจของบริษัทในขณะนั้นมีการขยายตัวที่ดีจนสามารถระดมทุนและเข้าเป็นหลักทรัพย์จดทะเบียนในตลาดหลักทรัพย์ฯในปี
2531 และได้เริ่มขยายบริการไปในภูมิภาคด้วยการเปิดสำนักงานบริการด้านหลักทรัพย์ 5 แห่งแรก
ใน 2534 ถัดจากนั้นอีก 1 ปี มีการจัดตั้งสำนักงานคณะกรรมการกลต. ขึ้นพร้อมๆ กับออกพรบ.
บริษัทมหาชน ทำให้บริษัทมีการแปรสภาพเป็นบริษัทมหาชนในปี 2536

ปี 2540 เกิดวิกฤตเศรษฐกิจและเกิดปัญหาสถาบันการเงินขึ้นอีกครั้ง
บริษัทถูกสั่งให้ระงับการดำเนินธุรกรรมชั่วคราวเมื่อวันที่ 5 สิงหาคม 2540
พร้อมกับสถาบันการเงินอื่นรวมทั้งสิ้น 58 แห่ง จนถึงวันที่ 3 เมษายน 2542
บริษัทจึงได้รับอนุญาตให้เปิดดำเนินการอย่างเป็นทางการ
เพื่อให้เกิดการบริหารงานที่ชัดเจนและคล่องตัวมากขึ้น
บริษัทจึงได้แยกธุรกิจเงินทุนและหลักทรัพย์ออกจากกัน
และในปีเดียวกันบริษัทเข้าประมูลซื้อสินทรัพย์จาก ปรส. 5 ครั้ง รวมเป็นยอดหนี้คงค้างที่ประมูลได้
67,986 ล้านบาท

หลังจากกลับมาดำเนินงานอีกครั้ง
ธุรกิจของบริษัทขยายตัวในเกณฑ์ดีจนสามารถจ่ายเงินปันผลแก่ผู้ถือหุ้นได้ในปี 2544 ต่อมาในปี 2545
มีการปรับโครงสร้างองค์กรและแต่งตั้งกรรมการผู้จัดการ 5 คน
มีการจัดตั้งสายบริหารความเสี่ยงสินเชื่อเพื่อบริหารและควบคุมความเสี่ยงด้านสินเชื่อได้อย่างมีประสิทธิภาพ
จัดตั้งหน่วยงานผู้ลงทุนสัมพันธ์เพื่อให้ข้อมูลแก่ผู้ลงทุนและผู้ถือหุ้น

ในปี 2546
บริษัทได้ขยายการให้บริการในต่างจังหวัดมากขึ้นด้วยการเปิดสำนักงานอำนวยสินเชื่อใหม่ 5 แห่ง
เมื่อรวมกับสำนักงานอำนวยสินเชื่อเดิมที่บริษัทมีอยู่ 10 แห่ง รวมเป็น 15 แห่ง
และยังสามารถประมูลสิทธิเรียกร้องจากกรมบังคับคดีได้อีกจำนวน 5,540 ล้านบาท
มีการแต่งตั้งคณะกรรมการสรรหาและกำหนดค่าตอบแทนและคณะกรรมการบริหารความเสี่ยง
เพื่อให้เป็นไปตามหลักธรรมาภิบาลที่ดี

ต่อมาในปี 2547 ตามแผนพัฒนาระบบสถาบันการเงิน
บริษัทได้รับความเห็นชอบจากกระทรวงการคลังให้ปรับสถานะเป็นธนาคารพาณิชย์เต็มรูปแบบ
ได้มีการปรับโครงสร้างคณะกรรมการโดยปรับสัดส่วนกรรมการที่เป็นผู้บริหารลงเหลือ 3 คน
และเพิ่มกรรมการอิสระอีก 2 คน
ทำให้ธนาคารมีกรรมการอิสระและกรรมการที่ไม่ใช่ผู้บริหารเป็นสัดส่วน 2 ใน 3
ของกรรมการธนาคารทั้งหมด

ธนาคารเริ่มให้บริการธนาคารพาณิชย์อย่างเป็นทางการเมื่อวันที่ 3 ตุลาคม 2548
มีการแต่งตั้งนายธวัชไชย สุทธิกิจพิศาล เป็นกรรมการผู้จัดการใหญ่
และปรับปรุงโครงสร้างการบริหารงานเพื่อเพิ่มประสิทธิภาพและให้เป็นไปตามโครงสร้างของระบบธนาคารพาณิชย์
เปิดสาขาในกรุงเทพ เพิ่มขึ้นอีก 1 แห่ง คือสาขาอโศก ทำให้ธนาคารมีสาขาทั้งสิ้น 16 แห่ง

ปี 2549
ที่ผ่านมาเป็นปีแรกที่ธนาคารได้ปรับรูปแบบการดำเนินงานจากบริษัทเงินทุนเป็นธนาคารพาณิชย์
ธุรกิจสามารถดำเนินไปได้อย่างต่อเนื่องเป็นปกติ ปลายปี 2549
ธนาคารแห่งประเทศไทยได้กำหนดให้ธนาคารพาณิชย์ทุกแห่งเปลี่ยนเกณฑ์การคำนวณเงินสำรองให้เป็นไปตามมาตรฐานบัญชีสากลฉบับ
39 โดยให้ทยอยเปลี่ยนให้เป็นไปตามเกณฑ์ภายในสิ้นปี 2550
แต่ธนาคารเลือกที่จะเปลี่ยนเกณฑ์การคำนวณทั้งจำนวนในคราวเดียวภายในสิ้นปี 2549
ซึ่งส่งผลให้ภาระการตั้งสำรองตามเกณฑ์ของธนาคารแห่งประเทศไทยของธนาคารเพิ่มขึ้น
เนื่องจากเกณฑ์สำรองใหม่นี้ทำให้ธนาคารมีภาระการตั้งสำรองสำหรับลูกหนี้ที่มีหลักประกันสูงขึ้น
แต่ในธุรกิจเช่าซื้อธนาคารมีภาระการตั้งสำรองลดลง
เนื่องจากที่ผ่านมาธนาคารมีนโยบายการตั้งสำรองที่เข้มงวดกว่าที่ทางการกำหนด ทำให้ในภาพรวม
ณ สิ้นปี 2549 ธนาคารมีค่าใช้จ่ายสำหรับหนี้สูญและหนี้สงสัยจะสูญลดลงในระหว่างปีจาก 453
ล้านบาท เหลือ 292 ล้านบาท ธนาคารได้รับอนุมัติกระทรวงการคลังให้เปิดสาขาจำนวน 5 แห่ง
โดยเปิดภายในปี 2549 จำนวน 3 แห่ง ทำให้ธนาคารมีสาขา ณ สิ้นปี 2549 ทั้งสิ้น 19 แห่ง

ธนาคารเป็นหนึ่งใน 61 บริษัทจากจำนวนบริษัทจดทะเบียนทั้งสิ้น 402
บริษัทที่ได้รับการประเมินผลการกำกับดูแลกิจการประจำปี 2549 ในระดับ”ดีมาก”
จากสมาคมส่งเสริมสถาบันกรรมการบริษัทไทย (IOD) มีกำไรสุทธิ 2,034 ล้านบาท กำไรต่อหุ้น
3.98 บาท/หุ้น คณะกรรมการธนาคารมีมติให้จ่ายเงินปันผลทั้งปีที่ 2.20 บาท/หุ้น

2.2 สาระสำคัญของลักษณะการประกอบธุรกิจ

สาระสำคัญของลักษณะการประกอบธุรกิจ

ธนาคารเกียรตินาคิน จำกัด (มหาชน) ประกอบธุรกิจธนาคารพาณิชย์เต็มรูปแบบ ได้แก่
การรับฝากเงิน การให้สินเชื่อ การซื้อขายตั๋วแลกเงิน หรือตราสารเปลี่ยนมือได้
การซื้อขายปริวรรตเงินตราต่างประเทศ การรับอาวัลตั๋วเงิน การรับรองตั๋วเงิน
การออกเล็ตเตอร์ออฟเครดิตหรือการค้ำประกัน
และการประกอบธุรกิจเพื่อให้เช่าซื้อและการให้เช่าแบบลิสซิ่ง ฯลฯ

ธนาคารเกียรตินาคิน จำกัด (มหาชน)
ได้รับการอนุญาตจัดตั้งกลุ่มทางการเงินจากธนาคารแห่งประเทศไทยตามหนังสือที่ ธปท.ฝกต.(21)
1984/2549 ลงวันที่ 4 ธ.ค. 2549 โดยธนาคารเป็นบริษัทแม่และมีบริษัทในกลุ่มทั้งหมด 1 บริษัท
ได้แก่ บริษัทหลักทรัพย์ เกียรตินาคิน จำกัด ซึ่งประกอบธุรกิจหลักทรัพย์ครบทุกประเภท
เป็นสมาชิกตลาดหลักทรัพย์แห่งประเทศไทย หมายเลข 19 ปัจจุบันมีสาขาอยู่ทั้งสิ้น 19 แห่ง
กระจายอยู่ในส่วนภูมิภาค กรุงเทพและปริมณฑล และอยู่ในระหว่างการขอเปิดสาขาแห่งใหม่อีก 10
แห่งในปี 2550 นี้

โครงสร้างการถือหุ้น

ประกอบธุรกิจธนาคารพาณิชย์

ประกอบธุรกิจหลักทรัพย์

2.3 โครงสร้างรายได้

  []โครงสร้างรายได้ของธนาคาร สามารถแยกตามธุรกิจในช่วง 3 ปีที่ผ่านมา มีรายละเอียดดังนี้

2.4 เป้าหมายในการดำเนินธุรกิจ

“

เป็นธนาคารที่มีความเชี่ยวชาญเฉพาะด้านซึ่งลูกค้าเลือกใช้บริการเป็นอันดับแรก

”

ในปี 2550 ภายใต้สมมุติฐานที่ว่าเศรษฐกิจโลกยังมีการขยายตัว ราคาน้ำมันทรงตัว
และค่าเงินดอลลาร์สหรัฐอเมริกาปรับตัวอย่างมีเสถียรภาพ
สถานการณ์การเมืองของโลกไม่มีความรุนแรง
เศรษฐกิจไทยได้รับการคาดการณ์ว่าจะชะลอตัวลงอย่างเห็นได้ชัดจากปีที่ผ่านมา
เนื่องมาจากปัญหาการเมืองภายในประเทศที่ทำให้ความมั่นใจของผู้บริโภคและผู้ลงทุนจะยังอยู่ในเกณฑ์ต่ำ
เศรษฐกิจไทยจึงขึ้นอยู่กับการภาคการส่งออก การท่องเที่ยวและการลงทุนของภาครัฐเป็นสำคัญ
ระบบการเงินของประเทศจะยังคงขยายตัวและการแข่งขันจะสูงขึ้น โดยเฉพาะสินเชื่ออุปโภคบริโภค
สินเชื่อเช่าซื้อที่ธนาคารพาณิชย์ขนาดใหญ่เข้ามาทำธุรกิจอย่างเต็มตัว
ดอกเบี้ยมีแนวโน้มลดลงตามอัตราเงินเฟ้อที่ลดลงและสภาพคล่องที่สูงมากขึ้น
ยอดขายรถยนต์ใหม่และธุรกิจการพัฒนาโครงการที่อยู่อาศัยจะชะลอตัวลง

การทำธุรกิจในปี 2550
ธนาคารจึงมุ่งมั่นจะขยายธุรกิจในอัตราปานกลางโดยการขยายสาขาตามความจำเป็นในตลาดที่ทำอยู่ปัจจุบัน
เพื่อเพิ่มความสามารถในการแข่งขันและให้บริการได้ดีขึ้น เน้นการขยายตัวด้านสินเชื่อเช่าซื้อ
สินเชื่อธุรกิจ เพิ่มความระมัดระวังคุณภาพหนี้มากขึ้นให้สอดคล้องกับสภาวะเศรษฐกิจที่ชะลอตัวลง
เร่งการปรับโครงสร้างหนี้ที่ซื้อมาและการขายทรัพย์สินรอขายที่ได้จากปรับโครงสร้างหนี้
เพื่อให้ธนาคารสามารถรักษาการเติบโตของสินทรัพย์และกำไรได้ต่อไป
ธนาคารจะต้องติดตามอย่างใกล้ชิดถึงผลกระทบต่อการดำเนินงานที่อาจเกิดขึ้นจากภาวะการเมืองในประเทศหากมีความวุ่นวายมากขึ้น
หรือค่าเงินดอลลาร์สหรัฐอเมริกามีการปรับตัวลงอย่างรุนแรง
ระดับราคาน้ำมันหากขึ้นสูงมากจากภาวะความรุนแรงในตะวันออกกลาง
จะทำให้เศรษฐกิจชะลอตัวลงอีก
มีผลต่อคุณภาพหนี้และทำให้การปรับโครงสร้างหนี้และการขายทรัพย์สินรอขาย
ทำได้ช้าลงกว่าที่คาดการณ์ไว้

อย่างไรก็ตามภายใต้สภาวะแวดล้อมที่ชะลอตัวและมีความผันผวนสูง
ธนาคารจะดำเนินการอย่างระมัดระวังยิ่งขึ้น โดยจะขยายตัวอย่างมีคุณภาพไม่เน้นปริมาณ
จะมุ่งตลาดที่มีความเชี่ยวชาญ รักษาสภาพคล่องโดยการบริหารทรัพย์สินและหนี้สินให้มีความสมดุล
รักษาระดับเงินกองทุนให้สูงเพียงพอที่จะรองรับต่อความเสี่ยงจากการด้อยค่าของสินทรัพย์ที่อาจได้รับจากภาวะเศรษฐกิจที่มีความผันผวนสูง
ในด้านการบริหารจัดการ
ธนาคารจะยังคงดำเนินการพัฒนาเทคโนโลยีเพื่อการให้บริการได้อย่างมีประสิทธิภาพสูงขึ้น
มุ่งพัฒนาความเชี่ยวชาญในธุรกิจเพื่อการสร้างมูลค่าเพิ่มแก่ลูกค้า
และจะเสริมสร้างธรรมาภิบาลในการดำเนินงานให้สูงขึ้นให้เป็นที่ยอมรับจากทุกฝ่ายที่เกี่ยวข้อง
อันจะทำธนาคารสามารถเติบโต มีกำไรได้อย่างยั่งยืนในระยะยาว
ธนาคารมีเป้าหมายจะเติบโตโดยมีสินทรัพย์รวมเท่ากับ 100,000 ล้านบาท ในปี 2551

 ความคืบหน้าในการดำเนินธุรกิจแสดงไว้ในหัวข้อ “คำอธิบายและการวิเคราะห์ฐานะการดำเนินงานและผลการดำเนินงาน” แล้ว